สังคมข่าวหุ้น
ดัชนีตลาดหุ้นไทยขาดอีกเกือบ 20 จุด ก็จะขึ้นมาทำสถิติปิดสูงสุดใหม่ นับจากมีตลาดหลักทรัพย์เกิดขึ้นในประเทศไทย โดยดัชนีหุ้นไทยเคยขึ้นมาปิดสูงสุดที่ 1,753.79 จุด เมื่อวันที่ 4 มกราคม 2537 และจากการดีดลูกคิดของนักวิเคราะห์หลายคน บอกว่า “เป็นไปได้” เพราะหุ้นขนาดใหญ่หลายๆ ตัว เช่น PTT AOT และ KBANK ต่างยังมีอัพไซด์อยู่ค่อนข้างมาก แต่ยังไงก็ต้องลุ้นผ่านแนวต้านสำคัญ 1,750 จุด ไปให้ได้
22 ธ.ค. 2560

คาเฟอีน
*ดัชนีตลาดหุ้นไทยขาดอีกเกือบ 20 จุด ก็จะขึ้นมาทำสถิติปิดสูงสุดใหม่ นับจากมีตลาดหลักทรัพย์เกิดขึ้นในประเทศไทย โดยดัชนีหุ้นไทยเคยขึ้นมาปิดสูงสุดที่ 1,753.79 จุด เมื่อวันที่ 4 มกราคม 2537 และจากการดีดลูกคิดของนักวิเคราะห์หลายคน บอกว่า “เป็นไปได้” เพราะหุ้นขนาดใหญ่หลายๆ ตัว เช่น PTT AOT และ KBANK ต่างยังมีอัพไซด์อยู่ค่อนข้างมาก แต่ยังไงก็ต้องลุ้นผ่านแนวต้านสำคัญ 1,750 จุด ไปให้ได้
*สังเกตกันไหม หุ้น บมจ.ท่าอากาศยานไทย หรือ AOT มีมาร์เก็ตแคปพุ่งขึ้นมาที่ 9.26 แสนล้านบาทแล้ว ใกล้จะแตะ 1 ล้านล้านบาท เลยลองคำนวณดูและพบว่า ราคาหุ้นของ AOT หากขึ้นมาที่ 70 บาทต่อหุ้น มาร์เก็ตแคปจะทะยานมาที่ 1 ล้านล้านบาททันที แต่ตอนนี้ พี/อี ของ AOT อยู่ที่ 44.72 เท่า หากราคาขึ้นมาที่ 710 บาท พี/อี จะขึ้นมาเป็น 48 เท่า ส่วนราคาเป้าหมายของหุ้น บางโบรกฯ ให้ไว้ 65 บาท และมีบางแห่งให้ไว้ 72 บาท
*ตลาดหลักทรัพย์แห่งประเทศไทย (ตลท.) เปิดรับสมัครกรรมการ และผู้จัดการตลาดหลักทรัพย์คนใหม่แล้ว หลังจาก “เกศรา มัญชุศรี” ผู้จัดการฯ คนปัจจุบัน จะหมดวาระลงในช่วงกลางปี 2561 และตอนนี้ยังไม่ได้รับการยืนยันว่าจะสมัครเพื่อขอต่ออายุหรือไม่ โดยการรับสมัครจะมีถึงวันที่ 15 มกราคม 2561
*ราคาหุ้น TMB ปิดย่อตัวลงมาอีก 2.96 บาท เป็นการปรับลงตามสัญญาณทางเทคนิค หลังก่อนหน้านี้ดีดตัวขึ้นมาจากระดับ 2.50 บาท เห็นว่ามีแนวรับอยู่แถว 2.92-2.90 บาท ก่อนที่จะปรับขึ้นอีกระลอก และขึ้นมายืนเหนือ 3.00 บาทได้ และไปมีแนวต้านอีกครั้งที่ 3.15 บาท สำหรับหุ้น TMB มีจำนวนหุ้นเยอะมาก การเคลื่อนไหวก็อาจดูเชื่องช้าไปสักหน่อย ใครถือไว้ก็ต้องใจร่มๆ แต่ในด้านพื้นฐานถือว่าเจ๋งอยู่แล้ว ราคาเป้าหมายเฉลี่ย 3.20 บาท อัพไซด์มีให้เล่นเยอะ
*การประชุมคณะกรรมการธนาคารแห่งประเทศไทย หรือ ธปท. ล่าสุดคัดเลือกผู้ทรงคุณวุฒิและมีมติแต่งตั้ง “กุลเวช เจนวัฒนวิทย์” เป็นกรรมการในคณะกรรมการนโยบายสถาบันการเงิน (กนส.) แทนกรรมการที่พ้นจากตำแหน่งก่อนครบวาระคือ “ลักษณ์ วจนานวัช” ที่ลาออกไปดำรงตำแหน่ง รมช.เกษตรและสหกรณ์ ในรัฐบาลประยุทธ์ 5 และกรรมการคนใหม่จะมีผลตั้งแต่วันที่ 21 ธ.ค. 2560 และมีวาระการดำรงตำแหน่งถึง 31 ตุลาคม 2563
*กลับเข้ามารับตำแหน่งกรรมการให้ บมจ.กรุงเทพประกันภัย หรือ BLA แบบเงียบๆ “โชน โสภณพนิช” อดีตกรรมการผู้จัดการของ BLA ตามมติที่ประชุมคณะกรรมการของบริษัทเมื่อวันที่ 15 ธ.ค.ที่ผ่านมา นอกจากนี้ยังมี “ชลลดา โสภณพนิช” ที่เข้ามานั่งเป็นกรรมการด้วย และหากจำกันได้ ก่อนหน้านี้หรือเมื่อราวเดือน พ.ค. 2559 “โชน” ได้ขอลาออกจากทุกตำแหน่งใน BLA โดยให้เหตุผลว่า ต้องการไปอยู่เป็นเพื่อนลูกที่สหรัฐฯ ก่อนที่จะกลับมารับตำแหน่งกรรมการ BLA อีกครั้ง
*บมจ.บ้านปู เพาเวอร์ (BPP) แจ้งว่าที่ประชุมคณะกรรมการบริษัทอนุมัติแต่งตั้ง “สุธี สุขเรือน” เป็นประธานเจ้าหน้าที่บริหาร มีผลตั้งแต่วันที่ 1 ม.ค. 2561 แทน “วรวุฒิ ลีนานนท์” กรรมการบริษัทและประธานเจ้าหน้าที่บริหาร ที่ได้ลาออก เพราะเกษียณอายุในตำแหน่งประธานเจ้าหน้าที่บริหาร มีผลตั้งแต่ 1 ม.ค. 2561 ขณะที่ “วรวุฒิ” จะยังคงดำรงตำแหน่งกรรมการบริษัทต่อไป ส่วนราคาหุ้นบ้านปูช่วงนี้ ท็อปฟอร์มมาก ล่าสุดปิด 19.00 บาท เพิ่มขึ้น 0.30 บาท เปลี่ยนแปลง 1.60% มูลค่าซื้อขายมากสุด 2,971 ล้านบาท
* VCOM : บริษัท วินท์คอม เทคโนโลยี จำกัด (มหาชน) ไอพีโอน้องใหม่ ลงสนามเทรดใน mai วานนี้ได้สวยงาม ราคาไอพีโอ 2.88 บาท เปิดตลาด 4.20 บาท และปิดที่ 4.00 บาท เพิ่มจากไอพีโอ  38.89% สำหรับ VCOM ทำธุรกิจตัวแทนจำหน่ายผลิตภัณฑ์ระบบเทคโนโลยีสารสนเทศให้กับเจ้าของผลิตภัณฑ์ ได้แก่ Oracle, Hitachi Data Systems และ Palo Alto Networks